Драган Алексић
Позориште на небу

Тог ведрог летњег дана Марко се враћао из школе и баш када је требало да пређе на семафору, сусретне Дуњу.
- Што си тако замишљен? Да није неки танак збир на тесту, ил' су те опет изоставили из тима на физичком? - упита Дуња.
- Уф, баш си нашла шта ме брине! Знаш ли ти да ја лично данас отварам своје позориште са бином на небу, а публиком на земљи! Није ти јасно, а? Кад бих ти само показао свој подсетник! Већ сам га напамет научио. Овако: у четрнаест часова агент за рекламу долази по упутства. У петнаест и тридесет имам ужину као мали коктел пред отварање. У шеснаест часова се повлачим на писање домаћег задатка да бих некако стигао на генералну пробу пред свечаке отварање позоришта у деветнаест часова.
- Какво ти је сад па то позориште? -упита Дуња.
- Прворазредно! одговори Марко. - Ангажовао сам најпознатије звезде. То је мој ансамбл, коме сам поделиа све главне улоге. Репертоар је готов. Играћемо комаде као што су „Млечни пут". Велика и Мала кола", „Снежана и седам Влашића" и још неке понуђене текстове. Уф, нећеш ми ваљда рећи да ниси чула за познату звезду Даницу, за славну Кумову сламу и за изврсну Халијеву комету која одлично игра епизодне роле?! -испрси се Марко. - Знаш ваљда за Месец који је сјајно одиграо улогу сателита у комадима модерног таласа!?
- За месец? За Месец сам чула још пре него што сам пошла у школу!- рече Дуња како би Марко видео да је и она добар познавалац тих славних имена васионе. - А публика? Имаш ли публику? Чула сам да позоришта не стоје баш најбоље са гледаоцима.
Марко је погледа као да не верује да има неког ко би се усудио и то да пита.
- Е. свашта! Знаш ли ти да ја имам публику на целом свету! Улазнице су доступне свима, ко има балкон- има и ложу, а у првим редовима седе они који живе у градовима са већом надморском висином, док су позади становници низија, речних долина и приморских места.
- Ма где има толика сала? - Дуња као да је већ почела да губи стрпљење због Марковог претеривања. Њему то, међутим, није сметало да спремно одговори:
- Моја сала је свуда где је ведро вече. Гостујемо у Европи, Азији, Америци, Африци. И могу ти рећи да су све карте обично унапред распродате. Дођи вечерас па ћеш видети. Мислим да не би требало да пропустиш свечано отварање сезоне.
- Када почиње?
- Чим се мало смрачи. Ипак, припази. Ако буде облачно, или почне киша, представа се отказује. Ионако имамо уговорене наступе у Аустралији и на Новом Зеланду, а према метеоролошком билтену тамо је ових дана ведро.
И поред толиког запиткивања,  Дуња остаде у недоумици: да ли Марко вешто измишља, или се невешто шали. Јер небо може бити звездано, али не у позоришном смислу, а те далеке звезде и планете можда ипак играју неке улоге. А ако је то позориште на небу с публиком на земљи само његова маштарија којом прекраћује пут од школе до куће?
Марко се већ удаљно. Остао је само семафор који је трептао црвено као планета Марс, жуто као тајанствена Венера и зелено као... као слободан пролаз за све те звездане глумце и гледаоце који умеју да их виде...

